Document ID: 32004R0543

Kommissionens forordning (EF) nr. 543/2004
af 24. marts 2004
om ændring af forordning (EF) nr. 1520/2000 om fastsættelse af fælles gennemførelsesbestemmelser for eksportrestitutionsordningen og af kriterier for fastsættelse af restitutionsbeløbet for visse landbrugsprodukter, der udføres i form af varer, som ikke er opført i traktatens bilag I
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 3448/93 af 6. december 1993 om en ordning for handelen med visse varer fremstillet af landbrugsprodukter(1), særlig artikel 8, stk. 3, og
ud fra følgende betragtninger:
(1) I artikel 5, stk. 2, og artikel 7, stk. 2, i Kommissionens forordning (EF) nr. 1520/2000(2) er der fastsat en ordning med forudfastsættelse af restitutionssatsen, der kan anvendes på varer, der udføres i restitutionslicensens gyldighedsperiode. Ved anvendelse af ordningen med forudfastsættelse anvendes den restitutionssats, der er gældende på dagen for indgivelsen af ansøgningen om forudfastsættelse, for en eksportforretning, der gennemføres efter denne dato, men inden udløbet af restitutionslicensens gyldighedsperiode.
(2) Da restitutionssatserne for mælk, sukker, korn og ris sædvanligvis fastsættes eller ændres om torsdagen, vil der imidlertid være en risiko for indgivelse af ansøgninger om forudfastsættelse for disse produkter i spekulationsøjemed, hvis sådanne ansøgninger, der indgives på en torsdag, anses for at være indgivet denne dag. For at mindske denne risiko bør det derfor bestemmes, at en ansøgning om forudfastsættelse, der indgives på en torsdag, anses for at være indgivet den førstfølgende hverdag.
(3) Artikel 21 i Kommissionens forordning (EF) nr. 800/1999 af 15. april 1999 om fælles gennemførelsesbestemmelser for eksportrestitutioner for landbrugsprodukter(3) bestemmer, at der ingen restitution ydes, hvis produkterne ikke er af sund og sædvanlig handelskvalitet den dag, udførselsangivelsen antages. For at sikre, at denne regel anvendes ensartet, bør det i forordning (EF) nr. 1520/2000 fastsættes, at der kun kan ydes restitution for de produkter, der er nævnt i artikel 1 i Rådets direktiv 92/46/EØF af 16. juni 1992 om sundhedsbestemmelser for produktion og afsætning af rå mælk, varmebehandlet mælk og mælkebaserede produkter(4) eller i artikel 1 i Rådets direktiv 89/437/EØF af 20. juni 1989 om hygiejne- og sundhedsproblemer i forbindelse med produktion og markedsføring af ægprodukter(5) og opført i bilag B til forordning (EF) nr. 1520/2000, hvis de er forarbejdet i overensstemmelse med kravene i disse direktiver og er forsynet med det krævede sundhedsmærke.
(4) Da nogle erhvervsdrivende kan have brug for tid til at træffe de nødvendige praktiske foranstaltninger for at sikre, at emballagen til deres varer forsynes med det krævede sundhedsmærke, bør dette krav ikke anvendes inden den 15. april 2004.
(5) Forordning (EF) nr. 1520/2000 bør derfor ændres i overensstemmelse hermed.
(6) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Horisontale Spørgsmål i Forbindelse med Handel med Forarbejdede Landbrugsprodukter uden for Traktatens Bilag I -
UDSTEDT FØLGENDE FORORDNING:
Artikel 1
I forordning (EF) nr. 1520/2000 foretages følgende ændringer:
1) Artikel 5, stk. 2, andet afsnit, affattes således:"Ved anvendelse af ordningen med forudfastsættelse af restitutionssatsen anvendes den restitutionssats, der er gældende på dagen for indgivelsen af ansøgningen om forudfastsættelse, for en eksportforretning, der gennemføres efter denne dato, men inden udløbet af restitutionslicensens gyldighedsperiode, jf. artikel 9, stk. 2. Dog anses ansøgninger om forudfastsættelse, der indgives på en torsdag, for at være indgivet den førstfølgende hverdag."
2) Artikel 7, stk. 2, affattes således:
"2. Ansøgeren kan ansøge om forudfastsættelse af de restitutionssatser, som gælder på datoen for indgivelsen af ansøgningen. I så fald omfatter forudfastsættelsen alle de restitutionssatser, der er relevante. Der kan indgives en engangsansøgning om forudfastsættelse, som skal opfylde de i bilag F fastsatte betingelser, enten samtidig med restitutionslicensansøgningen eller i perioden fra den dag, hvor restitutionslicensen tildeles, og inden sidste gyldighedsdag.
Forudfastsættelsen gælder ikke for udførsler, der finder sted inden datoen for indgivelsen af ansøgningen om forudfastsættelse.
Uanset første afsnit, og hvis der er tale om ansøgninger om forudfastsættelse af restitutionssatser, anses ansøgninger om forudfastsættelse, der indgives på en torsdag, for at være indgivet den førstfølgende hverdag."
3) I artikel 16 tilføjes følgende stykke:
"10. For at der kan ydes restitution for varer henhørende under KN-kode 0403 10 51 til 0403 10 99, 0403 90 71 til 0403 90 99, 0405 20 10, 0405 20 30 og 2105 00 99, skal varerne opfylde kravene i direktiv 92/46/EØF, særlig kravet om, at de skal være forarbejdet af en autoriseret virksomhed, og at de skal opfylde kravene om sundhedsmærkning i punkt A i kapitel IV i bilag C til direktivet.
For at der kan ydes restitution for varer henhørende under KN-kode 3502 11 90 og 3502 19 90, skal varerne opfylde bestemmelserne i kapitel XI i bilaget til direktiv 89/437/EØF."
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Artikel 1, stk. 3, anvendes fra den 15. april 2004.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 24. marts 2004.

Labels: 3
6